KODEKS POSLOVNOG PONAŠANJA ZA PARTNERE I DOBAVLJAČE
agencije Bruketa& d.o.o., Zagreb, Nova Ves 17, OIB 78319957057


Agencija Bruketa& d.o.o. (u daljnje tekstu: Agencija) posluje na globalnoj razini. Gdje god radili, maksimalno poštujemo lokalne i međunarodne zakone (uključujući zakone protiv korupcije i modernog ropstva) te strukovne kodekse. Etika nam je na prvom mjestu – nema prečaca kada su u pitanju poštenje i integritet.

Isto to očekujemo i od tebe kao našeg partnera/dobavljača. Molimo te da baciš oko na naša pravila i potvrdiš da smo na istoj valnoj duljini.

Naša pravila i što očekujemo od tebe

1. Ekipa i inkluzivnost

Naš stav: 
Mi u Agenciji prepoznajemo svoju odgovornost prema svima – klijentima, zaposlenicima, suvlasnicima i partnerima. Informacije dijelimo transparentno i bez diskriminacije. Ekipu biramo i promoviramo isključivo na temelju truda, talenta i zasluga. Diskriminacija po pitanju rase, religije, boje kože, spola, seksualne orijentacije, rodnog identiteta, godina ili invaliditeta kod nas ne prolazi.

Tvoj dio: 
Potvrđuješ da svojim djelovanjem nećeš štetiti našim obvezama, da s našim informacijama postupaš profesionalno te da u svojoj organizaciji imaš jednako visoke standarde inkluzivnosti i nediskriminacije.

2. Zdravo i sigurno okruženje (Safe Space)

Naš stav: 
Vjerujemo da radno mjesto mora biti sigurno, civilizirano i da svatko radi svoj posao slobodnom voljom. Imamo nultu stopu tolerancije na seksualno uznemiravanje, bullying, uvredljivo ponašanje, omalovažavanje ili donošenje bilo kakvog oružja u prostore Agencije ili klijenata. Također, strogo je zabranjeno konzumiranje, posjedovanje ili distribucija ilegalnih supstanci, kao i dolazak na posao pod utjecajem alkohola ili droga.

Tvoj dio: 
Potvrđuješ da tvoja organizacija i tvoj lanac dobavljača drže do istih pravila. Posebno jamčiš da:
· nema prisilnog rada niti bilo kakvog oblika modernog ropstva;
· radnicima se ne oduzimaju osobni dokumenti ili putovnice kao uvjet za rad;
· rad djece je strogo zabranjen;
· plaće i radno vrijeme u potpunosti prate zakonske propise;
· nema nehumanog postupanja, verbalnog zlostavljanja ni fizičke prisile;
· radni uvjeti su sigurni, rizici od ozljeda svedeni na minimum, a procedure za hitne situacije jasno definirane.

3. Čuvanje podataka i etika u radu (Uključujući AI alate)

Naš stav: 
Sve podatke o poslovanju Agencije i naših klijenata držimo u strogoj tajnosti. "Insider trading" (korištenje povlaštenih informacija za osobnu zaradu) strogo je zabranjeno. Maksimalno štitimo podatke potrošača, klijenata i zaposlenika u skladu sa zakonom (poput GDPR-a i sličnih propisa).

Tvoj dio: 
Potvrđuješ da na isti način štitiš sve podatke koji su povezani s našim poslovanjem i našim klijentima. Posebno potvrđuješ da nikakve povjerljive podatke, strategije, briefove ili materijale klijenata i Agencije nećeš unositi u javne i neosigurane AI modele (bilo za generiranje teksta, koda, slika ili analitike) kako ti podaci ne bi postali dio javnog trening seta AI-ja i tako procurili u javnost.


4. Kreativa s odgovornošću i korištenje AI generiranog sadržaja

Naš stav: 
Ne kreiramo i ne potpisujemo radove koji vrijeđaju javni moral ili su uvredljivi za manjinske skupine (bilo po rasi, spolu, orijentaciji, religiji itd.). Nikada svjesno ne radimo kampanje koje dovode ljude u zabludu, posebno kada su u pitanju društvene, ekološke teme ili ljudska prava. Prije nego što prihvatimo klijenta, dobro razmislimo šteti li taj projekt reputaciji Agencije.

Tvoj dio: 
Potvrđuješ da tvoji radovi i projekti prate jednako visoke etičke standarde. Ako u radu za nas koristiš generativni AI (za vizuale, tekstove, zvuk ili kod), jamčiš da su ti alati korišteni legalno, etično i transparentno. Sav finalni AI sadržaj mora biti provjeren kako se ne bi kršila autorska prava trećih strana ili autorska prava samih AI modela, a korištenje AI tehnologije u izradi ključnih dijelova projekta moraš nam unaprijed transparentno komunicirati.

5. Nema muljanja (Anti-korupcija & Sukob interesa)

Naš stav: 
Mi ne dajemo, ne nudimo i ne primamo mito – ni u kešu, ni u uslugama, niti prema državnim dužnosnicima, klijentima ili trećim stranama. Ne koristimo osobne povlastice ili skupe poklone kako bismo dobili posao (poslovni ručkovi i sitni korporativni pokloni su OK, osim ako klijent ima drugačiji policy). Članovi našeg tima ne smiju raditi ništa što je u izravnom sukobu interesa s Agencijom. Korporativne donacije političarima ili strankama zabranjene su bez odobrenja Uprave.

Tvoj dio: 
Ova pravila izravno vrijede i za tebe. Očekujemo da u svojoj firmi imaš jasne mehanizme koji sprječavaju sukob interesa i korupciju.

6. Održivost i green poslovanje

Naš stav: 
Želimo ostaviti pozitivan trag u društvu i okolišu. Držimo se visoke marketinške etike, podržavamo lokalne zajednice i pazimo na naš ekološki otisak.

Tvoj dio: 
Očekujemo da i ti furaš održivo poslovanje. To znači:
· Poštivanje svih ekoloških dozvola;
· Smanjenje zagađenja kroz recikliranje, ponovnu uporabu materijala i štednju resursa.

7. Što očekujemo od tebe

Očekujemo da se u potpunosti držiš ovog Kodeksa poslovnog ponašanja Agencije te da nas ASAP alarmiraš uočiš li bilo kakvo kršenje ovih pravila, pogotovo vezano uz mito, sumnjive poklone, curenje podataka putem AI alata ili u ostalim situacijama koje mogu ugroziti reputaciju Agencije.


